kardosdrur/scandi-wiki huggingface dataset:
S.W. Isberg

Svend Wilhelm Isberg (10. juni 1820 i København – 17. august 1895) var en dansk handelsmand.

Isberg blev født i København. Hans forældre var guldsmed Martin Isberg og Elisabeth f. Aarhuus. Som
16 års dreng fik han ansættelse hos handelshuset J.P. Suhr & Søn, til hvilket han vedblev at være
knyttet i henimod 60 år, og til hvis fremragende stilling inden for den danske handelsstand han har
medvirket. Allerede i O.B. Suhrs levetid indtog han en fremtrædende plads i forretningens ledelse,
og han bestyrede den efter Suhrs død (1875), indtil han 1877 indtrådte som chef for firmaet sammen med Julius Holmblad. 1893 nødte tiltagende sygelighed ham til at trække sig tilbage fra forretningerne. Ved siden af sin private handelsvirksomhed har han deltaget i bestyrelsen af forskellige forretningsinstitutter, såsom Privatbanken, Kryolitselskabet og det kgl. Søassurancekompagni. Han blev 1876 kurator og 1890 direktør for Vajsenhuset. 1890 udnævntes han til etatsråd og siden til Dannebrogsmand og Ridder af Dannebrog. Isberg døde 17. august 1895.

Kilder 
 E. Meyer, "Isberg, Svend Wilhelm", i: C.F. Bricka (red.), Dansk Biografisk Lexikon, København: Gyldendal 1887-1905.

Danskere i 1800-tallet
Personer fra København
Riddere af Dannebrog
Grosserere fra Danmark
Personer i Dansk Biografisk Leksikon
Waldemar Oxholm

Waldemar Henry Theodor Oxholm (22. november 1868 i Bogense – 28. september 1945 på Smidstrupgård) var en dansk embedsmand, indenrigs- og landbrugsminister i det kortvarige ministerium Liebe marts-april 1920 efter Påskekrisen.

Han var søn af kaptajn, postmester L.L.J. Oxholm (død 1889) og hustru Henriette født Wolder (død 1913). Han blev student fra Roskilde Katedralskole 1886, cand.jur. 1892, assistent i Indenrigsministeriet 1896, fuldmægtig 1909, kontorchef 1910, kst. stiftamtmand over Aalborg Stift og amtmand over Aalborg Amt 1908-09, over Sjællands Stift og Københavns Amt vinteren 1910-11, over Lolland-Falsters Stift og Maribo Amt vinteren 1911-12 og modtog kgl. udnævnelse i dette embede 26. september 1912.

Han var formand for Roskildenser-Samfundet, i direktionen for Stubbekøbing-Nykøbing-Nysted Banen, i bestyrelsen for Lolland-Falsters Stifts Optagelseshjem, i tilsynsrådet for Sparekassen i Nykjøbing Falster, kammerherre (1916), Storkors af Dannebrog (1939) og Dannebrogsmand (1920).

Han var gift (8. november 1918) med Muriel Monrath Oxholm (født 1. august 1885), datter af Chr. E. Monrath Oxholm og hustru Henny født Mackeprang.

Kilder 
 Kraks Blaa Bog 1929

Eksterne henvisninger 
 

Embedsmænd fra Danmark
Jurister fra Danmark
Indenrigsministre fra Danmark
Amtmænd fra Danmark
Waldemar
Danskere i 1900-tallet
Personer fra Bogense
Stiftamtmænd over Lolland-Falsters Stift
Storkors af Dannebrog
Personer i Kraks Blå Bog (afdøde)
Kontorchefer fra Danmark
Personer i Dansk Biografisk Leksikon
Kammerherrer fra Danmark
Frederik Oxholm

Frederik Thomas (von) Oxholm (født 4. april 1801, død 19. marts 1871) var en dansk officer og guvernør i Dansk Vestindien.

Plantageejer og officer 
Han var søn af Peter Lotharius Oxholm og broder til Carl Arthur, Oscar og Waldemar Tully Oxholm. Oxholm købte ca. 1830 plantagen Mountain på St. Croix. 1831 købte han også plantagen Mint og 1833 69 agre af Negrobay, nemlig nr. 51 b af Prinsens Kvarter. Brødrene Frederik og Waldemar Oxholm forpagtede fra 1836 plantagerne Diamond & Ruby, St. George, Sally's Fancy og Hope, over 750 agre land.

Oxholm blev kammerjunker og auskultant i den vestindiske regering, premierløjtnant ved Christiansted frivillige artillerikorps, hvor han fik bestalling 1826 som kaptajn og chef for korpset. Han blev siden ritmester og fik kgl. bestalling som vicestadshauptmand på St. Croix 1833.

Guvernør 
Han blev i 1833 3. regeringsråd, blev konstitueret guvernør på St. Thomas og St. Jan og tiltrådte 24. juni 1834, blev oberst og udnævntes 1835 til 2. regeringsråd og fratrådte som midlertidig guvernør 1. november 1836. Oxholm forestod kolonierne i Vestindien fra general Peter von Scholtens afrejse til generalguvernør Peder Hansens ankomst, 8. juli til 27. november 1848. Han overtog 1. december 1848 guvernørposten for St. Thomas og St. Jan, hvor etatsråd H.H. Berg midlertidig havde overtaget ledelsen. Oxholm fik sin afsked 10. september 1853 og fratrådte 7. oktober samme år. Han fik som pension 2000 vestindiske daler, hvis han blev i Vestindien eller 2000 rigsdaler d. c., hvis han vendte tilbage til Danmark.

Senere virke 
Han blev slutteligt kammerherre, Storkorsridder af Dannebrog og dekoreret med flere franske ordener og sendtes som overordentlig gesandt til kejser Maximilian af Mexico. Han døde 1871 og er begravet på kirkegården i Christiansted.

Kilder 
 Kay Larsen: Guvenører, Residenter, Kommandanter og Chefer samt enkelte andre fremtrædende Personer i de tidligere danske Tropekolonier, København: A. Larsen 1940.
 Ferdinand von Krogh: Dansk Adelskalender, 1878. Digitaliseret udgave  

Generaler fra Danmark
Gesandter fra Danmark
Danskere i 1800-tallet
Frederik
Storkors af Dannebrog
Modtagere af Æreslegionen
Dansk Vestindiens guvernører
Kammerherrer fra Danmark
Carl Arthur Oxholm

Carl Arthur O'Neill Oxholm (16. september 1804 på St. Croix – 19. juli 1839) var en dansk officer, broder til Frederik Thomas, Oscar og Waldemar Tully Oxholm.

Oxholm var søn af general Peter Lotharius Oxholm og Ann O'Neill af adelig irsk afstamning og fødtes på St. Croix. Han dimitteredes 1820 fra Herlufsholm, blev forstkandidat og indtrådte som løjtnant i Livgarden til Fods. Forst- og jagtjunker 1822, kammerjunker 1824. Sidstnævnte år tog han til Spanien, hvor moderens slægt var naturaliseret under navnene Marquis del Norte og Marquis del Granja. Han ansattes ved livvagten og var allerede brigadechef, da han i kampen mod Carlisterne blev såret ved Lucana 17. juli 1839. 2 dage senere døde han af sine sår. Spanske officerer har rejst et monument på hans grav i Castellon de la Plana. Han var ugift.

Kilder 
 Johan Lesser, "Oxholm, Carl Arthur O'Neill", i: C.F. Bricka (red.), Dansk Biografisk Lexikon, København: Gyldendal 1887-1905.
 Albert Leth og G.L. Wad, Dimitterede fra Herlufsholm.

Danskere i 1800-tallet
Carl Arthur
Militærfolk faldet i kamp
Officerer fra Danmark
Danskere i fremmed militær tjeneste
Personer i Dansk Biografisk Leksikon
Forstmænd fra Danmark
Herlovianere
Oscar O'Neill Oxholm (officer)

Oscar O'Neill Oxholm (28. april 1809 – 15. oktober 1871) var en dansk officer, broder til Frederik Thomas, Carl Arthur, Harald Peter og Waldemar Tully Oxholm og far til Carl O'Neill Oxholm og Fritz Oxholm.

Oxholm var søn af Peter Lotharius Oxholm og Ann O'Neill. Efter flere års tjeneste ved Fodgarden trådte han à la suite og var surnummerær adjudant hos Frederik VII fra 1848 til få år før kongens død. Han døde som generalmajor, kammerherre, Kommandør af Dannebrog og ejer af Rosenfeldt, hvor han opførte en ny hovedbygning. Han var gift med Adelaide Morfa O'Kelly (7. februar 1817 – ?).

Kilder 
 Slægten Oxholm i Dansk Adelskalender 1878 

Godsejere fra Danmark
Generalmajorer fra Danmark
Danskere i 1800-tallet
Oscar O'Neill
Kommandører af 1. grad af Dannebrog
Kammerherrer fra Danmark
V.M.C. Oxenbøll

Vilhelm Michael Christian Oxenbøll (13. april 1823 i Randers – 27. maj 1898) var en dansk politiker.

Oxenbøll var søn af byfoged (senere etatsråd) Morten Oxenbøll og Johanne Cecilie f. Stilling. Han blev student 1841 (fra Kolding), juridisk kandidat 1848 og udnævntes 1853 til auditør. Allerede 1856 blev han imidlertid beskikket til byfoged i Stubbekøbing, med hvilket embede han fra 1859 forenede stillingen som herredsfoged i Stubbekøbing Herred og fra 1869 hvervet som borgmester i købstaden. Han forblev i disse stillinger, indtil han 1888 tog sin afsked. Oxenbøll fik 1870 sæde i Landstinget og bevarede dette indtil 1894. Medens han i de senere år var nedbrudt af sygdom, tog han i sine velmagtsdage med iver del i Landstingets arbejde og benyttedes i ikke ringe omfang som ordfører navnlig for sådanne lovforslag, hvis emner faldt inden for hans rummelige embedserfarings område. Oxenbøll var en forretningsdygtig mand og talte med lethed, og en vis sikkerhedsfølelse dannede et grundtræk i hans tale og optræden.

Han ægtede 1853 Charlotte Marie Østrup, datter af sognepræst for Snesere menighed Bertel Mathias Østrup og Sophie Louise Benedicte f. Fasting. 27. maj 1898 afgik Oxenbøll ved døden.

Kilder 
 M.P. Friis, "Oxenbøll, Vilhelm Michael Christian", i: C.F. Bricka (red.), Dansk Biografisk Lexikon, København: Gyldendal 1887-1905.

Eksterne henvisninger 

Byfogeder fra Danmark
Auditører fra Danmark
Landstingsmedlemmer i 1870'erne
Landstingsmedlemmer i 1880'erne
Landstingsmedlemmer i 1890'erne
Personer fra Randers
Ikke-folkevalgte borgmestre fra Danmark (før 1919)
Borgmestre i Stubbekøbing
Personer i Dansk Biografisk Leksikon
Herredsfogeder fra Danmark
Jørgen Dinesen Oxendorph

Jørgen Dinesen Oxendorph (ca. 1641–1712) var en dansk landmåler og matematiker.

Han blev 1681 landmåler ved Jordrebningen i Sjælland og 1683 i Jylland (Kalø Amt) og forestod fra 1684 Matrikelens indretning. 1687 udnævntes han til navigationsdirektør, og desuden var han professor i matematik ved Ridderakademiet fra 1692 til dets ophævelse 1710. Efter 5 års svagelighed døde han 1712 (begravet 7. juni), 71 år gammel. Året forinden var hans hustru, Anna Nielsdatter, død, 60 år gammel.

Han udgav i 1687 Dansk Matrikulregning (ny udg. 1769 ved Hans de Hofman), hvor han i fortalen giver en fremstilling af det hele matrikelsarbejde, og i 1696 Introductio in mathesin.

Kilder 
 H. Crone, "Oxendorph, Jørgen Dinesen", i: C.F. Bricka (red.), Dansk Biografisk Lexikon, København: Gyldendal 1887-1905.

Matematikere fra Danmark
Landmåling
Embedsmænd fra Danmark
Danskere i 1600-tallet
Danskere i 1700-tallet
Personer i Dansk Biografisk Leksikon
Kid Cudi

Scott Ramon Seguro Mescudi (født 30. januar 1984) bedre kendt som Kid Cudi er en amerikansk rapper, musiker, producer og skuespiller. Han trådte for alvor ind på den amerikanske urban-scene, da han i 2008 medvirkede på Kanye West-albummet "808s & Heartbreak", hvor han var gæst på nummeret "Welcome To Heartbreak" og co-writer på "Heartless" og "Paranoid".

Barndom 
Kid Cudi blev født i Cleveland, hvor han er den yngste af fire børn, med to brødre, Domingo og Dean, og en søster, Maisha. Da han var elleve år, døde hans far af kræft.

Karriere 
Kid Cudi begyndte i slutningen af High School med at rappe. Han lod sig inspirere af hiphopgrupper som The Pharcyde og A Tribe Called Quest. Han flyttede derfor til Brooklyn i New York City for at forfølge sin musikkarriere.

Kid Cudi udsendte i 2008 en debutsingle, "Day 'n' Nite", der oprindelig findes på mixtapet "A Kid Named Cudi", der kom på gaden i juli 2008.

Kid Cudi udkom i august 2009 med fuldlængde debutalbummet "Man On The Moon: The End Of Day", hvorpå man finder nyeste singleudspil "Make Her Say", der gæstes af Kanye West og rapperen Common. Albummet er blevet til i samarbejde med producere som Dot Da Genius, Emile, Plain Pat, Ratatat og Kanye West.

I 2010 medvirkede Kid Cudi, som sig selv, i tv-serien One Tree Hill, i afsnittet "Lists, Plans". Kid Cudi fik tildelt sin første rolle i den amerikanske serie How to Make It in America, der bliver sendt på HBO.

Personligt 

Den 26. Marts 2010 blev Kid Cudis datter født, Vada Wamwene Mescudi.

Den 5. oktober 2016 offentliggjorde Kid Cudi at han var slemt deprimeret og havde selvmordstanker, og har meldt sig ind for rehabilitering. Dette blev gjort over et facebookopslag, hvor han fortalte at det var vigtigt ikke at leve sit liv i skjult, og derfor valgte at fortælle sine fans om sin nuværende tilstand.

Diskografi 
Albums:

Man on the Moon: The End of Day (2009)
Man on the Moon II: The Legend of Mr. Rager (2010)
Indicud (2012)
WZRD (2012) (med Dot da Genius som WZRD)[39]
Cruel Summer (2012) (med GOOD Music)[61]
 Indicud (2013)
 Satellite Flight: The Journey to Mother Moon (2014)
 Speedin' Bullet 2 Heaven (2015)
 Passion, Pain & Demon Slayin' (2016)
The Almighty GloryUS (TBA) (with King Chip)
Kids See Ghosts (Kanye West & Kid Cudi) (2018)
Man on the Moon III: The Chosen (2020)

Mixtapes:

A Kid Named Cudi (2008)

Eksterne henvinsinger 

 
 
 

Rappere fra USA
Fra DR P3 playlistnyt
Kings Of Dark Disco

Kings Of Dark Disco er et dansk band.

Gruppen blev dannet i marts 2008, og har spillet på danske klubber og festivaler (herunder bl.a. Spot, Vesterbro/Start! Festival, Oppenheimer, Danmarks Grimmeste Festival, Nakkefestival m.fl.)

De er tidligere Soundvenue Selected og kandidater i P3s KarriereKanonen.

Bandet udkom i 2009 med debutvinylen – en dobbelt A-sidet 7”. Den var produceret af Lasse Lyngbo og Pato, der sammen har gruppen White Pony.

Gruppens debutalbum, Dying At The Disco, udkom d. 14. marts 2011, og det fik kun to ud af seks stjerner i musikmagasinet GAFFA, der kaldte det "en stiløvelse i dårlig smag".

Diskografi 
 Dying At The Disco (2011)

Referencer

Eksterne henvisninger 
 

Rockgrupper fra Danmark
Musikgrupper fra 2008
Kleerup

Andreas Kleerup er en svenske DJ og producer. Han udkom i 2008 med det selvbetitlede debutalbum "Kleerup".

Kleerup har som producer og musiker tidligere arbejdet sammen med en række andre svenske navne, og listen over gæstekunstnere på det kommende album er da også betragtelig, bl.a. optræder Marit Bergman, Lykke Li, Lisa Milberg (Concretes), Robyn og Titiyo, der i øvrigt er søster til endnu et par svenske eksportsucceser, Neneh Cherry og Eagle-Eye Cherry.

Kleerup blev for alvor et kendt navn uden for hjemlandet Sverige, da singlen ”With Every Heartbeat” blev udsendt i august 2007.

Nummeret var egentlig udsendt i Sverige som en forsmag på Kleerups kommende soloudspil, men pga. dets store succes, blev ”With Every Heartbeat” genudsendt uden for Sverige under den svenske sangerinde Robyns navn (Robyn With Kleerup) og desuden lagt på den internationale udgivelse af hendes debutalbum ”Robyn”.

”With Every Heartbeat” blev en stor succes i England, hvor det toppede hitlisterne og bl.a. blev udnævnt til "Record Of The Week" af flere radioværter på BBC’s Radio 1.
Nummeret opnåede desuden status af P3’s Uundgåelige i september 2007.

Eksterne henvisninger 

 P3 Playlistnyt 
 Kleerup på MySpace

Fra DR P3 playlistnyt
Musikere fra Sverige
La Roux

La Roux er en britisk duo bestående af sanger, keyboardspiller, sangskriver Eleanor "Elly" Jackson (født 12. marts 1988), og keyboardspiller, sangskriver Ben Langmaid.

Elly Jacksons musik er blandt andet inspireret af 80'er-navne som Eurythmics, Depeche Mode, Human League og Yazoo.

Elly Jacksons faste producer-partner i La Roux er Ben Langmaid, som i 90'erne var en del af house-duoen Huff & Puff sammen med Faithless-medstifteren Rollo Armstrong.

Navnet La Roux er fransk og betyder "den rødhårede" og refererer til Elly Jacksons frisure.

Albummet "La Roux" kom på gaden den 29. juni 2009.

La Roux varmede op på Lily Allens UK-tour.

Eksterne henvisninger 

 P3 Playlistnyt

Musikgrupper fra Storbritannien
Fra DR P3 playlistnyt
Lars & the Hands of Light

Lars & the Hands of Light er et band-projekt centreret omkring sanger og sangskriver Lars Vognstrup, også kendt som "Lars I Lommen".
Udover Lars Vognstrup (vokal og guitar) udgøres bandet af hans søster Line Vognstrup (diverse instrumenter og kor), Peter Leth (trommer) samt Thomas Styg (kor og keyboards).

Lars Vognstrup startede sin musikalske løbebane sammen med vennen Kim Pedersen aka. "Kim LAS", og i 2004 udsendte de singlen "For Kristoffer" under bandnavnet Money Your Love. Han har været sanger i rockbandet Raunchy (1994-2004), rapper, sanger og guitarist i Junior Senior (2000-2006), og udgav i 2006 albummet Brand New Pants som den ene halvdel af duoen Wolfkin. Senere har han spillet i amerikanske IMA Robot, skuespilleren Ryan Gosling's band Dead Man's Bones og arbejdet som DJ i Hollywood, Californien.

Line Vognstrup fik sin pladedebut på albummet Brand New Pants af Wolfkin og sang live-kor for duoen.

Trommeslager Peter Leth har tidligere spillet i Junior Seniors backing band.

Thomas Styg har tidligere været live-musiker for Money Your Love. På coveret til bandets album krediteres han som "Thomas Stück".

Bandet skrev i sommeren 2009 kontrakt med det danske indie-pladeselskab Crunchy Frog.

Første single "Me Me Me" blev udsendt 14. juli 2009, og sangen blev 15. februar 2010 genudgivet på en 12" EP med remixes af Trentemøller, Laid Back og Money Your Love.
Anden single "Hey My Love, Hey Love!" blevet udsendt 9. november 2009, og blev Ugens Uundgåelige på Danmarks Radio P3 i uge 46, 2009.
Tredje single "Multicolored" blev udsendt 15. februar 2010 efter udgivelsen af debutalbummet.

Bandets debutalbum The Looking Glass blev udgivet den 25. januar 2010, og blev udnævnt til Ugens Album på Danmarks Radio P4.

Albummet blev modtaget med meget blandede anmeldelser fra de danske musikmedier.

I januar 2010 blev gruppen nomineret til Danmarks Radios talent-pris "P3 Talentet".

Bandet har i perioden 2010-2012 været tilknyttet eksportstøtte-ordningerne fra "Music Export Denmark" (MXD) og har i den forbindelse blandt andet deltaget i den amerikanske festival South by Southwest (SXSW Music) og givet koncert i Tyskland og Japan.

Referencer

Eksterne henvisninger 
 

Fra DR P3 playlistnyt
Rockgrupper fra Danmark
Musikgrupper fra 2009
Vinderslev

Vinderslev er en landsby i Midtjylland med , beliggende i Vinderslev Sogn omtrent 5 kilometer syd for Kjellerup.
Landsbyen ligger i Silkeborg Kommune og hører til Region Midtjylland.

I Vinderslev er der genbrugsbutik, skole, børnehave, plejehjem, fodboldklub, forsamlingshus, spejderhus mm.

Se også 
 Vinderslev Kirke
 Vinderslevholm

Eksterne henvisninger 
 Silkeborg Kommune

Kilder 

Byer i Silkeborg Kommune
Lisa Miskovsky

Lisa Miskovsky (født 9. marts 1975 i Holmsund, Sverige) er en svensk singer-songwriter.

Hun udgav sit debutalbum Lisa Miskovsky i 2001, og har fra starten haft stor kommerciel succes. Foruden at skrive sange til sig selv, skriver hun også til andre artister, bl.a. skrev hun hittet "Shape of Your Heart" til Backstreet Boys.

Det andet album Fallingwater fra 2003 indeholdte bl.a. singlerne "Lady Stardust" og "Sing To Me", der var store hits i både Sverige og Danmark.

I 2008 udgav DICE action/adventurespillet Mirror's Edge hvortil Lisa Miskovsky har indspillet nummeret "Still Alive", der er spillets temasang.

Miskovsky er også meget sportsinteresseret. Hun har således været en del af Sveriges snowboardlandshold, og er desuden vældig interesseret i ishockey og surfing.


Diskografi

Studiealbummer 
 2001 – Lisa Miskovsky (relanceret 2004, indeholdende seks ekstranumre)
 2003 – Fallingwater
 2006 – Changes
 2010 – Violent Sky
 2013 - Umeå

Singler 
 2001 – "Driving One of Your Cars"
 2001 – "What If"
 2002 – "Quietly"
 2003 – "Alright (Med The Lost Patrol) (Burning Heart Records)
 2003 – "Lady Stardust"
 2004 – "Sing to Me"
 2004 – "A Brand New Day"
 2006 – "Mary"
 2006 – "Sweet Misery"
 2006 – "Acceptable Losses"
 2008 – "Still Alive"
 2010 – "Lover"
 2011 – "Got a Friend"
 2012 – "Why Start a Fire"

Eksterne henvisninger 

 
 
 

Singer-songwritere fra Sverige
Svensksprogede forfattere fra Sverige
Snowboardere fra Sverige
Little Boots

Victoria Hesketh bedre kendt under kunstnernavnet Little Boots (født 4. maj 1984) er en engelsk electro-pop-musiker.

Little Boots lå i toppen af BBC's Sound Of 2009 foran White Lies, Florence And The Machine og australske Empire Of The Sun. Hun opnåede en andenplads på listen over BRIT Awards' Critics' Choice Award, kun overgået af Florence And The Machine, som i år modtager den prestigefyldte pris. Og det altid hypende, men fortsat indflydelsesrige musikmagasin NME havde Little Boots højt placeret på deres New Noise 2009 liste over nye navne, der helt sikkert ville markere sig positivt i årets løb. 

Victoria Hesketh kommer fra Blackpool. Navnet Little Boots tog hun til sig for et års tid siden efter at have sagt farvel til indie-trioen Dead Disco. Forinden havde Victoria været med i adskillige bands og hoppet rundt i genrer som syrepunk, Katie Melua-loungepop og prog rock. 

Little Boots har været en flittig bruger af YouTube som teststation for sine indspilninger. Sidste år lagde hun løbende nye videoer og demooptagelser ud på sitet, både sine egne numre, men også cover-versioner af hits fra Alphabeat, Miley Cyrus, Girls Aloud og Wiley. 

Med en stak nyskrevne sange i håndtasken fik Little Boots kontakt med Hot Chip's Joe Goddard, der hjalp med at producere hendes første solotrack, den syv minutter lange electropoppert og buzz-starter Stuck On Repeat. Andre numre som Love Kills og Mathematics fulgte lige i kølvandet. 

På debutalbummet har Little Boots igen indhentet assistance fra Hot Chip's Joe Goddard, den amerikanske producer Dr. Luke og engelske Greg Kurstin (bl.a. The Bird And The Bee).

Little Boots optrådte på Roskilde Festival 2009.

Eksterne henvisninger 

 P3 Playlistnyt 
 Little Boots på MySpace

Fra DR P3 playlistnyt
Musikere fra England
Musikere fra 679 Artists
Harre Vig

Harre Vig er en bugt i Limfjorden øst for Lysen Bredning, der igen ligger øst for Sallingsund. Den næsten runde vig har en diameter på ca. 2 km, og er op til 6 meter dyb. Den ligger i Salling (Skive Kommune) ca. 5 km. syd for Glyngøre og 4 km vest for Roslev. Vigens åbning ligger mod vest og  afgrænses mod nord af Sesterodde og Harre Bjerg, hvor der er et sommerhusområde og en golfbane.  Mellem de to punkter går det lille Harre Nor ca. 1,5 km mod nord, hvor den lille Harre Å har sit udløb.  Den sydlige afgrænsning er en halvø med det 15 meter høje Hjerk Bjerg.

Nord for Harre Vig ved Kapeldal, neden for landsbyen Harre, ligger en ruin af en ca. 21 m lang romansk bygning, bestående af kor og skib ved navn  Frue Kirke .
Området ved Harre Vig er rigt på arkæologiske fund og lokaliteter fra yngre jernalder, vikingetid og middelalder .

Eksterne kilder og henvisninger 

Limfjorden
Skive Kommunes geografi
Vige i Danmark
Lucy Love

Lucy Love, født Lucy Siame, er en zambiansk født dansk rapper, sanger, musiker og multikunstner, der har udgivet 3 albummer og blandt andet spillet to anmelderroste koncerterer på Roskilde Festivalen, samt turneret i store dele af verden.

Opvækst
Love er født i Zambia som datter af en engelsk mor og en zambiansk far. Hun er opvokset på Amager, hvor familien flyttede til, da  hun var to år gammel.

Karriere
Hendes debutalbum Superbillion udkom i starten af 2009, med singlerne "No V.I.P." og "Daddy Was A DJ" som er en hyldest til Lucy Loves far, DJ Ronnie Bass aka Funky Ronnie, og er en farverig beskrivelse af faren som den evige livsnyder og pladevender. Det andet album Kilo kom i 2010, og indeholder singlerne "Poison", "Who You Are" og "Thunder". Lucy Loves tredje album "Desperate Days of Dynamite" udkom i slutningen af 2013, med sange som "Prison", "Take Me Back" og "Colours".

Alle tre albummer har modtaget gode anmeldelser i flere medier, og er producerede af den faste producer Yo Akim.

Lucy Love har sammen med makkerne Yo Akim og Kettil Myrstrand sit eget pladeselskab Superbillion Records, som i 2012 skrev kontrakt med rapperne Linkoban. Hun har også været med til at skabe nogle af Linkobans musikvideoer, scenetøj og covere.

Lucy blev som 19 årig optaget på Det Fynske Kunstakademi, og står selv for sit visuelle udtryk i form af musikvideoer, covere, pressebilleder med mere. Som til afgangprojekt i 2011 opførte hun en hyldet visuel koncert på Magasinet i Odense.

I efteråret 2018 deltog hun i sæson 15 af Vild med dans, hvor hun dansede sammen med den professionelle danser Michael Olesen. Parret endte på en fjerdeplads.

Hæder 
Hun har vundet P3 Guld Eksperimentet og to Danish DeeJay Awards.

Noter

Eksterne henvisninger 
 
 P3 Playlistnyt 

Fra DR P3 playlistnyt
Musikere fra Danmark
Har spillet på Roskilde Festival
Personer fra Amager